Marlene Harpsøe (DF), 2010-05-25:
Både rygere og ikkerygere skal kunne have deres plads i samfundet.
Rygning er ikke sundhedsfremmende, det ved alle, det koster menneskeliv, og det kan skabe problemer for omgivelserne.
Før rygeloven trådte i kraft, kunne man ryge hvor som helst og når som helst.
Sådan er det ikke i dag, der er lavet regler for, hvor man må ryge.
Socialdemokratiet vil så med det her beslutningsforslag forbyde al tobaksrøg på alle folkeskoler og på alle privat- og friskoler.
For det første mener vi i Dansk Folkeparti, at man lokalt på skolerne godt selv kan finde ud af at håndtere rygereglerne både for lærerne og eleverne.
F.eks. har man i Greve Kommune indført rygeforbud på alle offentlige institutioner i kommunen, heriblandt kommunens folkeskoler.
Socialdemokraterne kunne jo så bare få deres kommunalbestyrelsesmedlemmer rundtomkring i Danmark til at arbejde for et totalt rygeforbud i de pågældende kommuner, hvor de er repræsenteret.
For det andet mener vi i Dansk Folkeparti ikke, at det her beslutningsforslag er i tråd med den uafhængighed og frihed, som ellers er kendetegnende for de private og frie skoler, en uafhængighed, som det er Dansk Folkepartis opfattelse at Socialdemokraterne også støtter.
For det tredje er der en forligskreds på området omkring rygeloven.
Denne lov skal revideres igen i folketingsåret 2011-12, således at eventuelle nye regler kan sættes i kraft fra august 2012.
Socialdemokratiet støtter jo også selv, at revisionsdatoen for loven bliver udskudt til 2012.
I Dansk Folkepartis øjne er det derfor også meget underligt, at Socialdemokratiet fremsætter det her beslutningsforslag, når man udmærket godt ved, at det i forligskredsen omkring loven er besluttet at udskyde revisionen af rygeloven.
Derfor vil det her forslag også betragtes som et forligsbrud, hvis Socialdemokraterne lader forslaget komme til afstemning her i salen.
Og hvis Socialdemokraterne vælger at trække det her forslag inden andenbehandlingen, så vil forslaget blot stå som en meningstilkendegivelse her i Folketingssalen, og så kan vi jo selvfølgelig i Dansk Folkeparti gentage, at yderligere restriktioner i forhold til den rygelov, vi har i dag, ikke er vores kop te.
Der skal være frihed under ansvar, og rygere som ikkerygere skal respekteres.
Den hetz, som nogle gange kører mod rygerne, mener vi ikke er retfærdig.
Man er nødt til i Socialdemokratiet at erkende, at rygerne er her, at man ikke fjerner rygning fra den ene dag til den anden, og at man slet ikke forhindrer folk i at ryge ved forbud og restriktioner.
Det, der skal til, er forebyggelse, og det er oplysning.
Vi skal hjælpe rygerne til et sundere liv, men folk må også tage ansvar for dem selv og deres helbred, og det sker ikke ved, at vi forbyder den røg, som nogle her i landet har set sig sure på.
Igen kan jeg på Dansk Folkepartis vegne opfordre Socialdemokratiet til – for den mulighed er der jo i dag – at lade kommunerne selv lave nogle rygeregler på de offentlige institutioner.
Det har man jo f.eks. gjort i Greve Kommune, så jeg kan bare opfordre Socialdemokratiet til at prøve at få det igennem ad den vej.
Det handler så bare om, at man forsøger at få sine socialdemokratiske byrådsmedlemmer til også at køre den linje, som man ønsker her fra Christiansborg.
Dansk Folkeparti kan ikke tilslutte sig forslaget.